રાજકોટ જિલ્લાભરમા ક્રાઈમના બનાવોને રોકવા અને ગુનેગારોને ઝડપી પાડવા જિલ્લાભરની પોલીસને ઉચ્ચ અધિકારીઓએ સુચના આપી છે. તેમજ કોટડાસાંગાણીમા પણ તાજેતરમાં જ હત્યા અને લૂંટનો બનાવ સામે આવ્યો હતો. તેથી આ તાલુકામા પણ પોલીસે વાહન ચેકિંગ વધુ સઘન કર્યું હતું. તે દરમિયાન પોલીસ સ્ટાફ રામોદ કોટડાસાંગાણી માર્ગ પર વાહન ચેકીંગમાં હતા. તે દરમિયાન ગોંડલ તાલુકાના ખાંડાધાર ગામના યુવક દ્વારા પોલીસ ખોટી રીતે વાહન ચેકીંગ કરે છે તેવો આક્ષેપ કરી પોલીસ સ્ટાફ સાથે જીભાજોડી ફરજમા રુકાવટ કરી તેમનો મોબાઇલ વડે વીડીયો શૂટ કરી સોશિયલ મીડિયા વાયરલ કર્યો છે. જેને લઈને પોલીસ બેડામાં રોષ ફેલાયો છે. એક તરફ જીલ્લાભરમા વધી રહેલા ક્રાઈમને રોકવા પોલીસ રાત દિવસ જોયા વગર ગુનેગાર પર નજર અને વાહન ચેકીંગમા વધારો કર્યો છે. ત્યારે જ લોકોએ પોલીસને સપોર્ટ કરવાને બદલે તેમના ખોટા વીડિયો શૂટ કરી પોલીસને દબાવવાનો પ્રયાસ કરે તે કેટલું યોગ્ય કહેવાય તે પ્રશ્ન લોકોમાં ચર્ચાનું કેન્દ્ર બન્યો છે.